| **Paulo Coelho** |
| --- |
|  |
| Gimimo vardas | Paulo Coelho |
| Gimė | 1947 m. rugpjūčio 24 d. (75 metai)Rio de Žaneiras, Brazilija |
| Gyven. vieta | Brazilija, Prancūzija |
| Tautybė | brazilas |
| Sutuoktinis (-ė) | Christina Oiticica |
| Religija | katalikybė |
|  |
| Veikla | rašytojas |
|  |
| Žinomas (-a) už | dėl kūrinių „Alchemikas", „Piligrimas" ir kt. |
|  |
| Žymūs apdovanojimai |
| UNESCO taikos ambasadorius, Gineso pasaulio rekordas, Bulgarijos prezidento ordinas, Prancūzijos garbės legiono ordinas ir kt. |
|  |
|  **Vikiteka** | Paulo Coelho |

**Paulas Kueljas** (*Paulo Coelho*, g. 1947 m. rugpjūčio 24 d.) – brazilų rašytojas, dainų autorius, JTO „taikos skelbėjas".

Biografija
----------

Paulas Kueljas gimė 1947 m. rugpjūčio 24 d. Rio de Žaneire, Brazilijoje inžinieriaus ir namų šeimininkės šeimoje. Tėvai nesuprato sūnaus talento ir net guldė į psichiatrijos ligoninę, kad „išgydytų" nuo noro rašyti. Pats P. Coelho teigia: „Aš visada žinojau, kad mano Asmeninė Legenda yra rašyti".

Pasidavęs tėvų norui, P. Coelho įstojo į teisės mokyklą, bet 1970-aisiais nutraukė studijas ir kaip hipis pradėjo keliauti po Pietų Ameriką, Šiaurės Afriką, Meksiką, Europą. Po dvejų metų grįžęs į Braziliją, pradėjo kurti eiles Brazilijos atlikėjams Elis Redžinai, Ritai Li ir Rauliui Seišasui.

1982 m. būdamas 38-erių, pristatė pirmąją savo knygą „Pragaro archyvai", kuri pasisekimo nesulaukė.

1986 m. Kueljas nukeliavo ispanų katalikų piligriminę kelionę, vadinamą „Santjago keliu". Šioje kelionėje rašytojas pasiekė dvasinį atgimimą, kurį vėliau aprašė savo knygoje „Piligrimas".

1988 m. pristatyta P. Kueljo knyga „Alchemikas" susilaukė daugybės pagyrimų ir įvertinimų. „Alchemikas" yra išleistas daugiau nei 67 kalbomis 120 šalių ir visur turėjo nepaprastą pasisekimą (parduota daugiau nei 65 mln. egz.), įrašyta į Gineso rekordų knygą kaip į daugiausia kalbų (71) išversta knyga autoriui tebesant gyvam.

Per savo karjerą rašytojas yra pelnęs daugybę apdovanojimų, vienas iš jų – 2000 m. gautas Prancūzijos garbės legiono ordinas.

Kūryba
------

Iš viso P. Kueljas išleido 26 knygas. Dvi iš jų – „Piligrimas" ir „Valkirijos" yra autobiografinės. Rašytojo knygų yra parduota daugiau nei 150 mln. 150 šalių. Įvairiose pasaulio šalyse jo knygos yra tarp labiausiai perkamų: Graikijoje, JAV, Italijoje, Izraelyje, Kanadoje, Lietuvoje ir Prancūzijoje. Paulo Kueljas yra visų laikų daugiausia pardavęs brazilų (portugalų kalba) rašytojas.

Autoriaus išleistų knygų sąrašas (Lietuvoje knygos išleistos „Vaga" leidykloje):

| Pasirodė | Išleista Lietuvoje | Originalus pavadinimas | Lietuviškas pavadinimas | Į lietuvių kalbą vertė |
| --- | --- | --- | --- | --- |
| 1982 | neišleista | *Arquivos do Inferno* |  |  |
| 1986 | neišleista | *O Manual Prático do Vampirismo* |  |  |
| 1987 | 2007 | *O Diário de um Mago* | Piligrimas | Valdas Petrauskas |
| 1988 | 1997 | *O Alquimista* | Alchemikas citatų santrauka | Rūta Knizikevičiūtė |
| 1990 | 2008 | *Brida* | Brida | Valdas Petrauskas |
| 1991 | neišleista | *O Dom Supremo* |  |  |
| 1992 | 2010 | *As Valkírias* | Valkirijos | Valdas Petrauskas |
| 1994 | neišleista | *Maktub* |  |  |
| 1994 | 2000 | *Na margem do rio Piedra eu sentei e chorei* | Prie Piedros upės – ten aš sėdėjau verkdama | Aldona Baliulienė |
| 1996 | 1998 | *O Monte Cinco* | Penktasis kalnas | Mafalda Tupė |
| 1997 | 2003 | *Manual do guerreiro da luz* | Šviesos kario vadovas citatų santrauka | Irena Nutaitė |
| 1998 | 2001 | *Veronika decide morrer* | Veronika ryžtasi mirti | Irena Nutaitė |
| 2000 | 2002 | *O Demônio e a srta Prym* | Demonas ir panelė Prym | Irena Nutaitė |
| 2001 | neišleista | *Histórias para pais, filhos e netos* |  |  |
| 2003 | 2004 | *Onze Minutos* | Vienuolika minučių | Audrius Musteikis ir Valentina Rimšienė |
| 2004 | neišleista | *O Gênio e as Rosas* |  |  |
| 2005 | 2005 | *O Zahir* | Zahiras | Mafalda Tupė ir Laura Tupė |
| 2006 | neišleista | *Ser como um rio que flui* |  |  |
| 2006 | 2007 | *A bruxa de Portobello* | Portobelo ragana | Valdas V. Petrauskas |

Nuorodos
--------

Vikicitatos 

Wikiquote logoWikiquote logo
Puslapis Vikicitatose –
***Paulo Coelho***

* Oficialus puslapis Archyvuota kopija 2007-01-07 iš Wayback Machine projekto.
* Paulo Coelho. Citatos

Šaltiniai
---------

1. ↑  Adaptuota (sulietuvinta) brazilų rašytojo vardo ir pavardės forma **Paulas Kueljas (** Archyvuota kopija 2011-06-04 iš Wayback Machine projekto.)